Algis Skačkauskas

Algis Skačkauskas (1955 m. rugsėjo 17 d. Pranapolyje, Prienų rajonas – 2009 m. spalio 23 d.) – dailininkas, dailės pedagogas, vienas iškiliausių XX a. antros pusės Lietuvos tapytojų.

Biografija 
Nuo 1963 m. iki 1967 m. mokėsi Būdos (Prienų rajonas) pradinėje mokykloje, nuo 1967 m. iki 1971 m. – Kašonių (Prienų r.) 8-metėje mokykloje, nuo 1971 m. iki 1974 m. – Jiezno vidurinę mokyklą. Nuo 1974 m. iki 1976 m. tarnavo sovietinėje armijoje, 101-ajame komendantiniame būryje Maskvoje (Rusija). Nuo 1977 m. iki 1983 m. studijavo tapybą Lietuvos valstybiniame dailės institute, Tapybos katedroje.

Nuo 1983 m. iki 1986 m. Trakų 1-osios vidurinės mokyklos darbų mokytojas. Jūratės Stauskaitės vaikų ir jaunimo dailės mokyklos bei Vilniaus J. Vienožinskio dailės mokyklos mokytojas. Parodose dalyvauja nuo 1982 m. Daugiau kaip 20 personalinių tapybos parodų surengta Lietuvoje ir užsienyje. Eksponavo savo darbus keturiasdešimtyje respublikos ir tarptautinių parodų. Dailininko kūrinių yra įsigiję Lietuvos dailės muziejus, Kauno M. K. Čiurlionio dailės muziejus, daugelis užsienio muziejų, privatūs kolekcininkai. Filmo „Miškais ateina ruduo“ (1990 m.) kūrybinės grupės narys, dailininkas statytojas. VIII Pabaltijo tapybos trienalės laureatas. Vienas geriausių tapybos mokytojų Vilniuje, „spalvų magas“, koloristikos meistras, puikus siužetininkas.
1995 m. jam buvo skirta aukščiausio laipsnio valstybės stipendija (1995–1997).

Pasak dailėtyrininkų, visi jo darbai – originalių spalvų, kupini subtilumo, jautraus prisilietimo, todėl kiekvienas paveikslas ryškus ir išsiskiriantis. Kurdamas emocionalius, ekspresyvius ir spontaniškus darbus, A. Skačkauskas tęsė lietuviškąsias meno tradicijas.. Algio Skačkausko kūriniuose svarbi mito tema, muzikalumas, labiausiai ryškėjantis kompozicijose moters tema, perteiktas kūno ritmikos, spalvingų niuansų ir erdvės suvokimo įvairove.

Lietuvos dailininkų sąjungos narys, dailininkų grupės „24“ narys.

Algis Skačkauskas kūrė eilėraščius, kurie glaudžiai susiję su jo tapyboje pastebimais motyvais, taip pat yra populiarios dainos „Anzelmutė“ autorius, kurią sukūrė dar būdamas moksleivis.

Žmona Roma, Respublikinės M. Mažvydo bibliotekos skyriaus vedėja. Sūnūs Julius (g. 1982 m.), Jonas (g. 1985 m.).

Menininkas palaidotas Vilniuje, Antakalnio kapinėse, Menininkų kalnelyje.

Parodos

Asmeninės parodos
1986 m. Lietuvos TSR valstybinė respublikinė biblioteka, Vilnius
1991 m., 2005 m. Galerija „Vartai“, Vilnius; galerija „Skarer“, Oslas
2004 m. Šalta veranda. Vilniaus rotušė
2005 m. Aukso amžius plius. Galerija „Maldis“, Vilnius
2009 m. Paroda ekspozicijų cikle Abstrakcija ir ekspresionizmas: dvi Vilniaus tapybos tradicijos 1960–2009. Vilniaus vaikų ir jaunimo meno galerija
2010 m. Poetiškoji Algio Skačkausko neoekspresionistinė tapybos ikonografija“. VDA ekspozicijų salės „Titanikas“, Vilnius
2010 m. Tapyba ir piešiniai. Jurgio Baltrušaičio namai-muziejus, Maskva
2013 m. Kasdienybės mitai. Pamėnkalnio galerija, Vilnius
2016 m. Tapyba. Retrospektyvinė paroda. Nacionalinė dailės galerija, Vilnius

Grupinės parodos
1989 m. 14 jaunųjų Lietuvos menininkų Liuksemburge. Municipalinio teatro fojė, Liuksemburgas
1992 m. Lietuvių tapybos paroda (iš Visvaldo Neniškio rinkinio). Georges’o Pompidou galerija, Anglė, Prancūzija
1994 m. Grupės „24“ paroda. Galerija „Spadem“, Paryžius; municipalinė biblioteka, Tūras, Prancūzija
1992 m. Lietuvių tapyba ant popieriaus. „Schwerinisches Palais“, Berlynas
1999 m. Lietuvos dailė 1989–1999: dešimt metų. Šiuolaikinio meno centras, Vilnius
2001 m. Baltijos šalių šiuolaikinė tapyba ir skulptūra.„National Arts Club“, Niujorkas
2002 m. Tarptautinė tapybos bienalė. Visbio parodų salė, Švedija
2003 m. Lietuvių kolorizmas. 1970–2000. Didrichseno muziejus, Helsinkis
2007 m. XIII Vilniaus tapybos trienalė Dialogai. Šiuolaikinio meno centras, Vilnius

Apdovanojimai 
 Galerijos „Vartai“ Metų dailininkas, 1999
 „Vartų“ metinės parodos 1-oji premija, „Fortūnos piršto“ prizas.
 „Sidabro pėda“.

Šaltiniai

Nuorodos
Dokumentinis filmas "Dailininkas Algis Skačkauskas"

Lietuvos tapytojai
Lietuvos pedagogai